AJD มั่นใจผลงานปีนี้เข้าเป้า หลังรายได้-กำไร Q3/59 โตกระฉูด
AJD มั่นใจผลงานปีนี้เข้าเป้า หลังรายได้-กำไร Q3/59 โตกระฉูดตามการขยายตู้เติมเงิน
15 พ.ย. 2559

นายอมร มีมะโน ประธานเจ้าหน้าที่บริหาร บริษัท คราวน์ เทค แอดวานซ์ จำกัด (มหาชน) หรือ AJD เปิดเผยว่า บริษัทมั่นใจว่าผลประกอบการในปี 59 จะเป็นไปตามแผนที่วางไว้ หลังจากไตรมาส 3/59 บริษัทฯมีรายได้รวมเท่ากับ 710.88 ล้านบาท เพิ่มขึ้น 349.66 ล้านบาท หรือคิดเป็น 96.80% เมื่อเปรียบเทียบกับช่วงเดียวกันของปีก่อนมีรายได้รวม 361.22 ล้านบาท ขณะที่มีผลกำไรสุทธิอยู่ที่ 104.18 ล้านบาท เพิ่มขึ้น 95.83 ล้านบาท หรือคิดเป็น 1,147.66% เมื่อเปรียบเทียบกับระยะเวลาเดียวกันของปีก่อนมีกำไรสุทธิ 8.35 ล้านบาท
สำหรับผลประกอบการงวด 9 เดือนปี 59 บริษัทฯมีรายได้รวม 1,999.85 ล้านบาท เพิ่มขึ้น 674.25 ล้านบาท หรือคิดเป็น 50.86% เมื่อเปรียบเทียบกับระยะเวลาเดียวกันของปีก่อน 1,325.60 ล้านบาท ขณะที่มีผลกำไรสุทธิจำนวน 309.80 ล้านบาท เพิ่มขึ้น 284.16 ล้านบาท หรือ คิดเป็น 1,108.28% เมื่อเปรียบเทียบกับระยะเวลาเดียวกันของปีก่อน ซึ่งมีกำไรสุทธิ 25.64 ล้านบาท
สาเหตุหลักที่ผลประกอบการงวด 9 เดือนแรกของปีนี้เติบโตอย่างโดดเด่น เป็นผลมาจากบริษัทฯมีรายได้จากการขายเพิ่มขึ้น 534.55 ล้านบาท รายได้จากการบริการเพิ่มขึ้น 60.97 ล้านบาท และรายได้ดอกเบี้ยจากการขายผ่อนชำระเพิ่มขึ้น 62.25 ล้านบาท ซึ่งเป็นผลมาจากการขยายจำนวนตู้เติมเงินออนไลน์ (ตู้เติมเงินเอเจ เติมสบาย) ได้ตามเป้าหมาย และการให้บริการที่เพิ่มมากขึ้นของบริษัทย่อย (บจก.เวนดิ้ง คอร์ปอเรชั่น เข้ามาเป็นบริษัทย่อยในไตรมาส 4 ปี 2558)
ทั้งนี้ ต้นทุนขายและต้นทุนบริการเท่ากับ 874.39 ล้านบาท คิดเป็น 45.58% ของรายได้จากการขายและรายได้จากการให้บริการ โดยอัตราส่วนต้นทุนขายและต้นทุนบริการต่อรายได้จากการขายและรายได้จากการให้บริการลดลง 13.44% เมื่อเปรียบเทียบกับระยะเวลาเดียวกันของปีก่อนที่เท่ากับ 59.02%
โดยสาเหตุหลักที่ลดลงเนื่องมาจากอัตราส่วนกำไรจากยอดขายตู้เติมเงินออนไลน์ และการให้บริการที่เพิ่มขึ้นประกอบกับค่าใช้จ่ายในการขายเท่ากับ 364.06 ล้านบาท คิดเป็น 18.20% ของรายได้รวม โดยอัตราส่วนค่าใช้จ่ายในการขายต่อรายได้รวมลดลง 8.22% เมื่อเปรียบเทียบกับระยะเวลาเดียวกันของปีก่อนที่เท่ากับ 26.43% จากความสามารถในการควบคุมค่าใช้จ่ายและการบริหารที่มีประสิทธิภาพ
 